
	[bookmark: nev]CSUK BORBÁLA
csukbori@gmail.com
Általános orvos
Osztatlan, 10. félév
Semmelweis Egyetem
Általános Orvostudományi Kar
	DÉTÁR MÁTÉ
[bookmark: _GoBack]detar.mate@semmelweis.hu
Általános orvos
Osztatlan, 12. félév
Semmelweis Egyetem
Általános Orvostudományi Kar


Témavezető:
	Dr. Szakmár Enikő, PhD
egyetemi tanársegéd, SE ÁOK




A metabolikus acidózis korrigálódásának ideje, mint a fejlődésneurológiai kimenetelt előrejelző korai marker hypoxiás-ischaemiás encephalopathiával kezelt újszülöttekben

Bevezetés: A terápiás hypothermia (HT) bevezetése ellenére a hypoxiás-ischaemiás encephalopathiával (HIE) kezelt újszülöttek közel 40%-ánál marad fenn különböző súlyosságú neurológiai deficit. A kedvezőtlen kimenetel előrejelzésére korai predikciós marker jelenleg nem áll rendelkezésünkre. Hypothesisünk szerint a metabolikus acidózist korábban korrigáló betegek kedvezőbb kétéves kori fejlődésneurológiai kimenetellel rendelkeztek.
Célkitűzés: A bázishiány (BE) korrigálódásának ideje és a kétéves kori neurológiai kimenetel összefüggésének vizsgálata.
Módszerek: Retrospektív kohorsz vizsgálatunkba a Semmelweis Egyetem Gyermekgyógyászati Klinikán 2013-2021 között középsúlyos és súlyos HIE miatt HT-val kezelt újszülötteket vontunk be. Körükben az első 15 életórában mért vérgáz értékeket vizsgáltuk. A bázishiány korrigálódását ≥-5 mmol/l értéknél definiáltuk. Kedvezőtlen kimenetelnek tekintettük a halált, illetve a 18-22 hónapos korban végzett Bayley- II teszten elért, átlagostól elmaradó teljesítményt (ha a pszichomotoros és/vagy a mentális fejlődési index ≤84 (-1SD)). A statisztikai elemzéshez Kaplan-Meier analízist és logisztikus regressziót alkalmaztunk. A leíró statisztikai eredményeket medián [IQR] formában tüntettük fel.
Eredmények: A vizsgálatban 195 beteg adatait és a hozzájuk tartozó 1223 vérgázértéket elemeztük, akik a HT indikációjának megfelelően alacsony Apgar értékekkel (Apgar1’2 [1; 4]), súlyos metabolikus acidózissal (BE -17 mmol/l [-21; -12,9], laktát 13,9 mmol/l [11; 17,3]), és a HIE neurológiai jeleivel (Thompson pontszám 10 [6; 13]) rendelkeztek. A kedvező kimenetelű (n=92 (47%)) betegeknél a bázishiány szignifikánsan korábbi életórában korrigálódott (medián 6,6 (95% CI: 5,7- 7,6)) összehasonlítva a kedvezőtlen fejlődésneurológiai kimenetelű betegekkel (n=103 (58%)) (medián 12,3 (95% CI 11,2- 13,4)). A 12 életórán túli korrigálódás 2,5-szeresére (95% CI 1,21- 5,04) növelte a kedvezőtlen kimenetel esélyét az encephalopathia súlyosságától (Thompson pontszám) függetlenül (p=0,013).
Következtetés: Eredményeink szerint a bázishiány korrigálódásának ideje a kétéves kori fejlődésneurológiai kimenetel korai predikciós markere az encephalopathia neurológiai súlyosságától függetlenül. Ez a hosszútávú neurológiai kimenetel előrejelzését és további terápiás beavatkozások optimalizálását segítheti a jövőben.



